***** ΚΑΝΟΝΙΣΜΟΣ (ΕΟΚ) αριθ. 3539/89 ΤΗΣ ΕΠΙΤΡΟΠΗΣ της 27ης Νοεμβρίου 1989 που παρατείνει τον κανονισμό (ΕΟΚ) αριθ. 1836/85 για τα πίσα, τα κουκιά, τα φούλια και τα γλυκά λούπινα για την περίοδο 1985/86 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1431/82 του Συμβουλίου της 18ης Μαΐου 1982 για την πρόβλεψη ειδικών μέτρων για τα πίσα, τα κουκιά, τα φούλια και τα γλυκά λούπινα (1), όπως τροποποιήθηκε τελευταία από τον κανονισμό (ΕΟΚ) αριθ. 1104/88 (2), τον κανονισμό (ΕΟΚ) αριθ. 2094/89 του Συμβουλίου της 25ης Σεπτεμβρίου 1989 που παρατείνει τον κανονισμό (ΕΟΚ) αριθ. 1832/85 για τροποποίηση του κανονισμού (ΕΟΚ) αριθ. 2036/82 για τη θέσπιση γενικών κανόνων σχετικά με τα ειδικά μέτρα για τα πίσα, τα κουκιά, τα φούλια και τα γλυκά λούπινα (3), και ιδίως το άρθρο 1, Εκτιμώντας: ότι με τον κανονισμό (ΕΟΚ) αριθ. 1832/85 του Συμβουλίου (4), που τροποποιεί τον κανονισμό (ΕΟΚ) αριθ. 2036/82 (5), όπως τροποποιήθηκε τελευταία από τον κανονισμό (ΕΟΚ) αριθ. 1789/89 (6), έχει καθιερωθεί στον κανονισμό (ΕΟΚ) αριθ. 2036/82 η έννοια της εξακριβώσεως καθώς και οι διαδικασίες και οι προθεσμίες σχετικά με την εργασία αυτή· ότι οι διατάξεις αυτές έχουν τροποποιήσει ουσιαστικά τις υπάρχουσες διαδικασίες και δικαιολογούν την εξουσιοδότηση που έχει δοθεί στην Επιτροπή με το άρθρο 2 του κανονισμού (ΕΟΚ) αριθ. 1832/82 να θεσπίζει τα αναγκαία μεταβατικά μέτρα· ότι στο άρθρο 2 του κανονισμού (ΕΟΚ) αριθ. 1836/85 της Επιτροπής (7) θεσπίζονται τα εν λόγω μέτρα, περιορίζοντας την ισχύ τους μέχρι τις 31 Δεκεμβρίου 1985· ότι, μετά την παρέλευση της ημερομηνίας αυτής, φάνηκε ότι οι δυσκολίες προσαρμογής των εμπορευομένων με τους νέους κανόνες συνέχισαν να εμφανίζονται σε περιπτώσεις κατά τις οποίες τα μέτρα ελέγχου αποδεικνύουν ότι οι εν λόγω εμπορευόμενοι δεν είχαν διαπράξει παράπτωμα, εκτός της μη τηρήσεως της προθεσμίας που καθορίστηκε για την κατάθεση της αιτήσεως εξακριβώσεως των προϊόντων· ότι οι δυσκολίες αυτές ενδέχεται να έχουν αυξηθεί από την έναρξη ισχύος, την 1η Ιανουαρίου 1986, του κανονισμού (ΕΟΚ) αριθ. 3540/85 της Επιτροπής της 15ης Δεκεμβρίου 1985 περί λεπτομερειών εφαρμογής των ειδικών μέτρων για τα πίσα, τα κουκιά, τα φούλια και τα γλυκά λούπινα (8), όπως τροποποιήθηκε τελευταία από τον κανονισμό (ΕΟΚ) αριθ. 3870/88 (9), ιδίως όσον αφορά το καθεστώς εξακριβώσεως που καθιερώθηκε από τον κανονισμό (ΕΟΚ) αριθ. 1832/85· ότι έχει θεσπιστεί παρέκκλιση, με το άρθρο 1 παράγραφος 12 του κανονισμού (ΕΟΚ) αριθ. 2462/86 της Επιτροπής (10), που τροποποιεί τον κανονισμό (ΕΟΚ) αριθ. 3540/85, ως προς τους κανόνες που καθορίζονται κατ' εφαρμογή του νέου καθεστώτος εξακριβώσεως που καθιερώθηκε από τον κανονισμό (ΕΟΚ) αριθ. 1832/85 του Συμβουλίου από το άρθρο 32 του κανονισμού (ΕΟΚ) αριθ. 3540/85 όσον αφορά τους μήνες Ιανουάριο, Φεβρουάριο και Μάρτιο 1986· ότι, εν τούτοις, οι ίδιες δυσκολίες συνεχίστηκαν να εμφανίζονται μέχρι το τέλος του 1987· ότι πρέπει, κατά συνέπεια, με βάση την εξουσιοδότηση που δόθηκε από το Συμβούλιο, με τον κανονισμό (ΕΟΚ) αριθ. 2904/89 για παράταση των μεταβατικών μέτρων που προβλέπονται στο άρθρο 2 του κανονισμού (ΕΟΚ) αριθ. 1832/85, να παραταθεί η περίοδος κατά τη διάρκεια της οποίας η αίτηση εξακριβώσεως μπορεί να θεωρηθεί ότι έχει κατατεθεί την ημέρα εισόδου των προϊόντων στην επιχείρηση· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αποξηραμένων Ζωοτροφών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 2 του κανονισμού (ΕΟΚ) αριθ. 1836/85, η ημερομηνία « 31 Δεκεμβρίου 1985» αντικαθίσταται από την ημερομηνία «31 Δεκεμβρίου 1987». Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Νοεμβρίου 1989.

[Source: multi_eurlex | Tokens: 3476]